– Fornærmede var våken og oppegående og kunne beskrive gjerningspersonen, samt hvilken retning han hadde tatt veien. Mistenkte ble pågrepet etter kort tid. Han var i besittelse av det som trolig er gjenstanden som ble brukt til å knivstikke kvinnen, sier operasjonsleder Tore Solberg i Oslo politidistrikt til NRK.

Mannen som ble pågrepet har både portugisisk og canadisk statsborgerskap. Foreløpig er han siktet for drapsforsøk på den ene kvinnen.

- Det er to kvinner som ble angrepet, men så langt er han kun siktet for drapsforsøk på den ene, sier politiadvokat Rita Parnas til NRK.

Trolig et tilfeldig offer

Kvinnen, som er i 20-årene, ble stukket i magen. Hun ble senere operert på Ullevål sykehus. Tilstanden hennes skal være stabil, men hun har ikke vært i stand til å gjennomføre et avhør ennå.

SPERRET: Politiet har sperret av stedet der knivstikkingen skal ha skjedd ved parken Birkelunden på Grünerløkka. Foto: Daniel D.Laabak / TIPSER.NO

Politiet har avhørt flere vitner i saken, deriblant venninneen til den skadde kvinnen, som var sammen med henne da hun ble knivstukket. Hun har også status som fornærmet.

Advokat Øystein Storrvik er oppnevnt som forsvarer for den siktede mannen. Han deltok i politiavhøret søndag.

– Han har forklart seg til politiet, også om hva han tenkte før dette skjedde. Han kjenner ikke de to kvinnene fra tidligere, sier Storrvik til NRK.

Mannen har hatt tilhold i Norge i perioder, men skal etter det NRK forstår ikke ha hatt jobb for noen norske arbeidersgivere.

Erkjenner å ha stukket

– Denne saken er veldig alvorlig. Som regel er det en eller annen foranledning i form av en krangel eller noe knyttet til en relasjon, når noen blir knivstukket. Det som er spesielt i denne saken er at ingenting tyder på at det har vært noe sånt i forkant, sier operasjonsleder Tore Solberg.

Mannen ble avhørt søndag formiddag. Han har etter det NRK får opplyst forklart seg grundig og sammenhengende om hendelsen. Han har ikke tatt stilling til straffskyld, men har erkjent å ha stukket den ene kvinnen.

UNDERSØKELSER: Politiet drev natt til søndag med tekniske undersøkelser der knivstikkingen skal ha skjedd ved parken Birkelunden på Grünerløkka. Foto: Daniel D.Laabak / TIPSER.NO